## El CECOPI informa que els vols de vigilància detecten fins a 40 ubicacions en llits a on queden vehicles per retirar

*** La secretària autonòmica indica que ha finalitzat la neteja i l’extracció de llots en 815 garatges, es treballa en 49 i en queden 20 per abordar
* Anuncia un canvi meteorològic amb l’entrada d’un episodi de vents forts i possibles precipitacions**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La portaveu del CECOPI ha afirmat que, dins de la planificació prevista de treballs, “s’estan fent vols de vigilància per al seguiment i l’evolució de les tasques assignades en la zona afectada i, després de monitorar la situació en llits i barrancs, s’han detectat fins a 40 punts a on encara queden vehicles per retirar”.

En este sentit, Irene Rodríguez ha indicat que “tota esta informació recopilada pels vols ha sigut processada per a, posteriorment, traslladar-se a la Confederació Hidrogràfica del Xúquer i la Unitat Militar d’Emergències perquè procedisquen de manera coordinada a la retirada d’estos vehicles dels llits”.

D’altra banda, la secretària autonòmica ha declarat que, com a incidències significatives, “ahir es van rebre una sèrie de telefonades al telèfon d’emergències 1·1·2 informant de la falta de subministrament elèctric a Alfafar i Benetússer a causa d’una avaria per un cable subterrani, però el problema es va solucionar de manera favorable a les deu de la nit”.

La portaveu del CECOPI ha reiterat que “es continua treballant amb intensitat en les tasques planificades assignades als diferents organismes, centrades en la retirada de campes, llots i estris en garatges i subterranis i aigualeig en els carrers”. D’esta manera, ha afegit que “s’ha finalitzat el treball en 815 garatges, s’està treballant en estos moments en 49 més i encara restarien 20 garatges per abordar, a on les tasques seran més complicades”.

Irene Rodríguez ha insistit en la importància dels treballs que s’estan duent a terme “en tots els fronts i en totes aquelles qüestions que són de màxim interés per als veïns”.

**Situació meteorològica**

Finalment, la secretària autonòmica s’ha referit a la situació meteorològica actual i l’alerta per baixada de temperatures, “amb registres la passada matinada d’entre cinc i huit graus sota zero, encara que, durant el dia de hui, millorarà i demà tindrem un canvi d’oratge”.

Irene Rodríguez ha explicat que esta variació meteorològica requerirà un seguiment especial i es traduirà “en vents moderats i forts de nord-oest i precipitacions que podran afectar el litoral de València i Alacant, per la qual cosa estarem pendents de l’evolució i informarem de qualsevol novetat per si acaba de traduir-se en algun avís de nivell groc, encara que este extrem està per determinar”.

La portaveu ha afirmat que, d’altra banda, “està establida la preemergència nivell 2 per risc d’incendis forestals en el sud de la província de València i nord d’Alacant i, per tant, s’han programat els vols de vigilància preventiva pertinents”. Ha demanat també la col·laboració ciutadana “perquè s’utilitze el telèfon d’emergències 1·1·2 i s’avise de l’albirament de qualsevol fum o foc i es puguen activar els recursos necessaris de manera ràpida”.

Fecha: 15/01/2025